《喜迁莺 三首 其一 次康伯可贺费清湖初度》
明代·夏言

凉生秋早。正七夕才过，清湖日晓。白苎衣轻，青藜杖稳，林下又添一老。

从教岁月优游，休管江湖廊庙。任傍人、说束帛重征，蒲轮再召。

表表。羡龙驹，海鹤精神，屹立如嵩少。春酒开筵，锦袍归里，增得寿星光耀。

况是功名到手，满眼向平愿了。但醉来、对葛岭天高，鹅峰月小。

作者简介：夏言（1482—1548），字公谨，汉族，江西贵溪人。明正德进士。初任兵科给事中，以正直敢言自负。世宗继位，疏陈武宗朝弊政，受帝赏识。裁汰亲军及京师卫队冗员三千二百人，出按皇族庄田，悉夺还民产。豪迈强直，纵横辩博，受宠升至礼部尚书兼武英殿大学士入参机务，不久又擢为首辅。嘉靖二十七年议收复河套事，被至弃市死。其诗文宏整，又以词曲擅名。有《桂洲集》。